text: Svenskere vil sælge billige briller i Danmark
  22 august 2013 kl. 08.10
  Konkurrencen på brillemarkedet bliver skærpet i dag, når den svenske optikerkæde Smarteyes åbner en butik i Vejle. Kæden lover at sælge billige briller.
  Briller er dyre i Danmark. 
  I andre lande koster de ofte kun det halve, viser en stikprøve, som Politiken har foretaget.
  Forbrugerrådet mener, at prisforskellene er for store. 
  - Der er noget i vejen, når man kan slippe af sted med at tage så meget for et par briller. Ud fra tidligere undersøgelser ville vi forvente en prisforskel, men det her er for meget, siger Martin Salamon, der er chefkonsulent i Forbrugerrådet, til Politiken.
  Men nu skærpes konkurrencen.
  Den svenske optikerkæde Smarteyes planlægger at åbne 45 butikker i Danmark. Den første åbnede i dag på strøget i Vejle.
  Butikkerne har kun to priser på briller: 1.450 kroner for briller med enkeltstyrke og 2.950 kroner for briller flerstyrke glas. 
  Kunderne kan vælge mellem 1.000 forskellige stel, som kæden selv producerer.
  Formanden for optikerne kommenterer i aften i TV SYD den nye konkurrence-situation.
  